Predkladacia správa

Návrh poslancov Národnej rady Slovenskej republiky Dušana Jarjabka a Dušana Čaploviča na vydanie zákona, ktorým sa mení a dopĺňa zákon č. 16/2004 Z. z. o Slovenskej televízii predkladá na rokovanie vlády minister kultúry Slovenskej republiky na základe 
§ 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, že upravovaná problematika patrí do pôsobnosti Ministerstva kultúry Slovenskej republiky. 
Účelom návrhu zákona je stanoviť minimálny podiel pôvodnej tvorby vo vysielaní Slovenskej televízie. Podľa predloženého návrhu zákona by Slovenská televízia mala vysielaniu pôvodnej literárno-dramatickej, hudobno-dramatickej, dokumentárnej, animovanej, vzdelávacej a zábavnej tvorbe venovať najmenej 10 % celkového vysielacieho času. Stanovenie takejto povinnosti vychádza z postavenia Slovenskej televízie ako verejnoprávnej, národnej, nezávislej, informačnej, kultúrnej a vzdelávacej inštitúcie. Úprava minimálneho podielu pôvodnej tvorby vo vysielaní Slovenskej televízie má prispieť k rozvoju pôvodnej tvorby.

Stanovisko Ministerstva kultúry SR 

Predložený návrh korešponduje s navrhovaným riešením podpory pôvodnej audiovizuálnej tvorby, ktorý bol súčasťou vládneho návrhu zákona o Slovenskej televízii predloženého do Národnej rady SR v roku 2003. V rámci legislatívneho procesu v Národnej rade SR bolo navrhované riešenie z návrhu zákona vypustené. Súčasný podiel pôvodnej tvorby vo vysielaní verejnoprávnej televízie, ktorý tvoria predovšetkým reprízy skôr vytvorených diel, si vyžaduje určenie podielu pôvodnej tvorby na celkovom vysielacom čase priamo v zákone s dôrazom na vysielanie novej pôvodnej tvorby.  

V predloženom návrhu zákona však treba upozorniť na viaceré vecné, ako aj legislatívno-technické nedostatky napríklad:

•	v úvodnej vete čl. I odporúčame za slovo “mení” vložiť slová “a dopĺňa”,
•	vetu “V § 5 (Činnosť Slovenskej televízie) sa v odseku 1) (Hlavná činnosť Slovenskej televízie je:) za písmeno c) vkladá nové písmeno d) v znení:” odporúčame nahradiť vetou “V § 5 ods. 1 sa za písmeno c) vkladá nové písmeno d), ktoré znie:”,
•	znenie písmena d) odporúčame zosúladiť s terminológiou používanou v platnom zákone nasledovne: “d) vysielanie pôvodných dokumentárnych, dramatických a umeleckých programov a žánrovo rôznorodých pôvodných programov pre deti a mládež najmenej v rozsahu 10% celkového vysielacieho času, z toho najmenej 30% vysielaných v premiére,” (odporúčame zvážiť doplnenie ustanovenia o podiel premiér na vysielacom čase, vzhľadom na skutočnosť, že z  normatívneho znenia poslaneckého návrhu vyplýva, že by mohlo ísť aj len o reprízy, čo je v rozpore s cieľom uvedeným v dôvodovej správe – zabezpečiť rozvoj novej pôvodnej tvorby),
•	odporúčame vypustiť označenie “Čl. II” a vetu “Ostatné písmená odseku 1) sa premenujú.” nahradiť vetou “Doterajšie písmená d) až n) sa označujú ako písmená e)       až o).”,
•	označenie “Čl. III” odporúčame nahradiť označením “Čl. II”.

Záver
Aj napriek niektorým výhradám vecného a legislatívneho charakteru Ministerstvo kultúry Slovenskej republiky navrhovanú právnu úpravu podporuje a odporúča vysloviť k predloženému návrhu zákona súhlas s pripomienkami uvedenými v tomto stanovisku.